U Poreču, 27.6.2024.

**-PRIOPĆENJE ZA MEDIJE**

***P O R E Č***

***ostvario milijun turističkih noćenja na isti dan kao i prethodne godine***

Prema najnovijim podacima iz sustava eVisitor, Poreč je s danom 26.6.2024. ostvario magičnu brojku od milijun turističkih noćenja, što se poklapa s rezultatom iz istog dana protekle godine. Ovi turistički rezultati jasno potvrđuje stabilnost turističke ponude u gradu Poreču.

Od početka 2024. godine pa do 26.6., na području Turističke zajednice grada Poreča ostvareno je ukupno **1.011.931 noćenja** i **234.897 dolazaka**, što predstavlja identičan rezultat kao i 2023. godine.

Najzastupljeniji su tradicionalno gosti iz **Njemačke** s ostvarenih **254.968 noćenja**, što predstavlja smanjenje od 15% u odnosu na prethodnu godinu, dok su gosti iz **Austrije** s **222.775** noćenja zadržali na prošlogodišnjem nivou. Značajan rast bilježe gosti iz **Slovenije** s 88.174 noćenja, što predstavlja povećanje od 17%, dok su gosti iz **Hrvatske** ostvarili 94.216 noćenja, također sa porastom od 3%. Pad od 9% ostvarili su gosti iz **Italije** sa 52.216 noćenja.

U segmentu smještaja, najviše noćenja ostvareno je u **hotelskom smještaju** s povećanjem od 3%, dok je u **objektima u domaćinstvu** zabilježen pad od 12%. **Kampovi** su na prošlogodišnjim brojkama, dok **nekomercijalni smještaj** bilježi pad od 3%.

Trenutno je u Poreču više od 20.000 gostiju.

Poreč nastavlja s unapređenjem turističke ponude kako bi svaki gost doživio nezaboravno iskustvo tijekom svog boravka. Ovaj rezultat dodatno motivira sve dionike da nastave s razvojem turizma i promicanjem Poreča kao destinacije vrhunske kvalitete.

Poseban fokus stavlja se na cjelogodišnji turizam, kako bi turističke brojke tijekom cijele godine bile stabilne i za destinaciju održive, u čemu velikim udjelom pomažu brojne sportske manifestacije, koje Poreč može ugostiti zahvaljujući svojoj infrastrukturi.

„*U narednom razdoblju važno je nastaviti s promocijom Poreča na emitivnim tržištima, prilagođavati turističku ponudu preferencijama naših gostiju te organizacijom evenata koji mogu biti motivom dolaska te utjecati na stabilnost turističkog prometa.*“ – istaknuo je direktor Turističke zajednice Grada Poreča **Nenad** **Velenik**.

TURISTIČKA ZAJEDNICA

GRADA POREČA

*Molimo Vas da priopćenje objavite u Vašem mediju*